Inke pʉra tʉpoitorʉ ton ekanwaꞌtɨtoꞌ pe kanau yaꞌ ikuuꞌpʉ Sises uya,
toꞌ utɨtoꞌ pe tʉrawɨrɨ iratoi pona,
anpisin ennoꞌtane tʉuya.
Toꞌ ennoko tʉpo,
Sises utɨꞌpʉ wʉꞌ pona tikin sarɨ ɨpʉremaseꞌna Papa pɨꞌ.
Pata ukoꞌmansaꞌ aꞌtai,
tikin sarɨ rɨ mɨrɨ yau iyesiꞌpʉ.
Eꞌtane ipoitorʉ ton eꞌtoꞌ yau kanau esiꞌpʉ ɨnnɨ rɨ iteꞌpi piyapai.
Eke pe rɨ sipaꞌsipa esiꞌpʉ kanau rɨ tʉwɨpɨꞌse,
apʉne pʉra aꞌsetun uyeeꞌpʉ ɨsɨ pe toꞌ winɨkʉiꞌ.
Awanakʉiꞌ kuru,
pata emakʉ wapiya,
Sises epaꞌkaꞌpʉ tʉpoitorʉ ton piyaꞌ.
Parau kuꞌpɨri po itɨꞌpʉ.
Parau kuꞌpɨri po iyepʉ ene tʉuyaꞌnokon aꞌtai,
ipan pe rɨ toꞌ etʉipɨtʉꞌpʉ.
“Aꞌkwarʉꞌpʉ rɨ kʉrɨ rɨ!”
tukaiꞌ toꞌ ukɨꞌpɨꞌnʉmʉꞌpʉ tetʉipɨtʉ kon pe.
Sises uya inke pʉra rɨ toꞌ pɨꞌ taꞌpʉ,
“Meruntɨ pe eꞌtɨꞌ!
Urɨ rɨ kʉrɨ rɨ!
Ketʉipɨꞌtʉu!”
taꞌpʉ iya.
Piꞌta uya taꞌpʉ,
“Uyepuru,
ɨmɨrɨ pe iyesi yau,
ukɨꞌmakɨ ɨpiyaꞌ utɨtoꞌ pe tuna pʉroꞌpo!”
taꞌpʉ iya.
Sises uya,
“Ɨsiꞌkɨ si upiyaꞌ!”
taꞌpʉ ipɨꞌ.
Mɨrɨ pɨꞌ Piꞌta ekanwakaꞌpʉ,
mɨrɨpan utɨꞌpʉ tuna pʉroꞌpo Sises piyaꞌ.
Eꞌtane mɨrɨ aꞌtai,
Piꞌta uya eke rɨ sipaꞌsipa,
aꞌsetun nɨrɨ eneꞌpʉ.
Mɨrɨ pɨꞌ iyenariꞌnʉmʉꞌpʉ,
mɨrɨpan eꞌsaraꞌtɨꞌpʉ eꞌsʉnkan pɨꞌ tuna kaꞌ,
mɨrɨpan ukɨꞌpɨꞌnʉmʉꞌpʉ,
“Uyepuru,
upikaꞌtɨꞌ!”
taꞌpʉ iya.
Mɨrɨ aꞌtai,
inke pʉra rɨ Sises uya temiyatʉ ɨnkaꞌpʉ aꞌsiseꞌna,
mɨrɨpan uya taꞌpʉ Piꞌta pɨꞌ,
“Aiko pe kuru apurɨtoꞌ auya man!
Ɨꞌrɨ pe iyesi pɨꞌ ikasimaꞌpʉ auya?”
taꞌpʉ iya ipɨꞌ.
Kanau yaꞌ toꞌ ekanwaꞌtɨsaꞌ aꞌtai rɨ,
aꞌsetun ereutaꞌpʉ.
Kamoro nin si kanau yawon kon uya apurɨpɨtʉꞌpʉ mɨrɨ,
“Iꞌnapairɨ rɨ Papa Mumu pe ɨwesi,”
taꞌpʉ toꞌ uya.
Toꞌ ɨꞌkwɨrɨꞌsaꞌ aꞌtai,
toꞌ eꞌteꞌkaꞌpʉ Kenesareꞌ airɨ.
Kaꞌpon amʉꞌ mɨrɨ yau teꞌsan uya Sises toꞌkaꞌnʉꞌsaꞌ aꞌtai,
toꞌ uya si tʉmaimu kon ennoꞌpɨtʉꞌpʉ aꞌko paꞌnan kaꞌpon amʉꞌ enaꞌ,
mɨrɨpan kon uya si tanporo takuruꞌkenaꞌ nan neeꞌpʉ Sises piyaꞌ.
Ipan pe Sises pawanaꞌtɨꞌpʉ toꞌ uya,
“Tɨwɨ takuruꞌkenaꞌ nan kaꞌpon amʉꞌ ɨpon eꞌpi aꞌpɨꞌpɨtʉi,”
taꞌpʉ toꞌ uya,
mɨrɨpan tanporo kon aꞌpɨꞌpɨꞌnin nʉꞌsan usepiꞌtɨpɨtʉꞌpʉ.